H. R. Fricker

Dr **Hans Ruedi Fricker** (* 9. Augschte 1947 z Züri; † 6. Mai 2023 z Troge) isch e Schwyzer Kunzäptchinschtler gsii.

## Lääben un Wäärch

Ab 1973 het dr H. R. Fricker, bewusst as Alternatiiv zuen eme Chunschtstudium, e Uusbildig uzm Erzieher an dr Haimerzieherschuel z Rorschach gmacht. Paralleel derzue het er 1973/1974 Kiirs an dr F+F Schuel fir Chunscht un Meediedesign z Züri bsuecht.

No Fotoaarbete un Schriftspuure in dr Winterlandschaft vu Troge het dr H. R. Fricker Ändi 1970er-Johr d Fotokopy fir syni Chunschtakzioone im effetlige Ruum bruucht. Är het syni Wääg dur St. Galle mit Fotokopie vu sym Sälbschtporträt markiert. Dodruf isch e Chlaiplakaatszeene in dr Strooße vu St. Galle entstande. Anne 1980 het er mit Plakaate di «fiktive Kunsthalle St.Gallen» proklamiert.

Im Johr 1981 het dr H. R. Fricker s «Büro für künstlerische Umtriebe auf dem Land» z Troge, Appezäll Osserrhode grindet, un isch aktiiv woore in d wältwyte Mail-Art-Szeene. Mit *Sondermarken zum Abbruch der Rotbachbrücke* het si dr Fricker geege dr Abbruch vu dr 1924 böute Rotbachbrugg mit em aigewillige S-feermige Grundriss gwehrt. Är het d *Ida Schläpfer* gschaffe, ne Woortspiil as Aaspiilig an *Idee Schläpfer*, wu derzue dient het, druf hiizwyyse, ass d Fraue an dr Landsgmai vum Kantoon Appezäll Osserrhode allno kai Stimm- un ai Wahlräächt ghaa hän. Briefmaarke hän dr Bäär us em Appezällerwoobe zaigt as wyybli Woobedier mit ere roote Vagina statt em gängige männlige Woobedier mit eme roote Peenis.

Dr H. R. Fricker het anne 1984 zum «Tourism», zum Si-geegesytig-Bsueche, ufgruefe un het 1986 mit em Günther Ruch un 1992 mit em Peter W. Kaufmann dr 1. un 2. wältwyt dezäntraal Mail-Art- un Networker-Kungräss iniziiert. Im Johr 1992 het er sy Wohnhuus z Troge mit em Schild «Networker Hotel» gchännzaichnet.

Ab dr 1990er-Johr het dr H. R. Fricker allmee mit Emailleschilder gschafft un het Oort mit Foormle wie *Oort vu dr Lischt,* *Oort vu dr Gwalt* oder *Oor vu dr Irony* ghaiße. 2007 het syy Homepage «placeofplaces.com» entstande. Är het aigeni Museum grindet, wu zum Studiere aareege, wie s temporäär «Alpstein Museum», wu vor allem us Huusbibliotheeke in Bäärggaschthyyser bstanden isch, un s «Museum fir Lääbesgschiichte» z Spycher. 2005 het er dr «Trogener Chunstbryys fir Mänsche mit Behinderig» ins Lääbe gruefe. Sy Frau Verena Fricker het en doo un bi Hufe anderi Projäkt beglaitet. Im Jähr 2012 het er s Geomeeter-Dänkmool z Teufen as simboolische Mittelpunkt vum Kantoon Appezäll Osserrhode gschaffe.

## Schrifte
* *Mail art is not fine art, it's the artist who is fine*, Designbuch-Verlag Cremlingen 1987, ISBN 3-923971-13-3
* *Ortekataster für Zürich*, edition fink Zürich 2012, ISBN 3-906086-05-4
* *Ort der Orte*, Designbuch-Verlag Cremlingen 1995, ISBN 3-923971-47-8
* *Erobert die Wohnzimmer dieser Welt!*, edition fink Zürich 2012 (Katalog zue dr Uusstellig im Chunschtmuseum Thurgau, 2012), ISBN 3-03746-158-6, zäme mit (as Autor*ne): Ute Christiane Hoefert, Markus Landert, Ursula Badrutt, Matthias Kuhn un Cornelia Röder.

## Literatur
* Kunstverein St. Gallen: *I am a networker (sometimes). H. R. Fricker: Mail-Art und Tourism im Network der 80er Jahre*. St. Gallen: Vexer Verlag, 1989, ISBN 3-909090-07-9
* Brigitte Schmid-Gugler: *Orte von H. R. Fricker*. Sachdossier, 2008, Kantonsbibliothek Appezäll Osserrhode, Signatur: App b 7256
* Ute Christiane Hoefert: *Rollenflexibilität und Demokratisierung in der Kunst. Der Konzeptkünstler, Mail Artist Und Networker H. R. Fricker.* Dissertation Universität Zürich 2019. Heidelberg: Art & Photography, 2021, ISBN 978-3-948466-88-6

## Weblink

* Offiziälli Websyte vum H. R. Fricker
* 
* Dailnoolass in dr Kantonsbibliothek Appezäll Osserrhode.

## Fueßnote